鬰孤臺
作者：趙抃
朝代：宋

paragraphs: 羣峯鬰然起，惟此山獨孤。
筑臺山之巔，鬰孤名以呼。
窮江足樓閣，危壓斗牛墟。
直登四臨瞰，眾勢不可踰。
贛川繚左右，庾嶺前崎嶇。
望闕峙其後，北向日月都。
人家雜烟水，原野周城郛。
烜潤或晴雨，明晦或曉晡。
春榮夏物茂，秋肅冬林枯。
氣象日千變，一一如畫圖。
比予去諫舍，乞此養慵愚。
事訛得以正，俗瘵得以蘇。
歲豐盜攘息，獄命寃繫無。
熙然與民共，所喜朋僚俱。
中淡有琴詠，外喧有歌歈。
樽罍有美酒，盤餐有嘉魚。
優游一臺上，四序不暫辜。
乃知爲郡樂，況復今唐虞。